Abesifazana beZimbabwe Abahlala eSouth Africa Banika Abaswelayo Ingubo
Abesifazana abahlala ePretoria basungule uhlelo lokuqoqa ingubo, amajesi, ukudla lokunye okokusiza omama labantwana beZimbabwe abahlala ezitaladeni, lezitezini esezakhalalwa ngabanini bazo.
JOHANNESBURG — Abesifazana beZimbabwe laba bathi basungule loluhlelo ngemva kokuba kulabomama beZimbabwe labantwababo abasele egcekeni ngemva kokutshelwa yisitezi abebehlala kuso edolobheni lePretoria Elinye ilunga lale inhlanganiso, uNkosazana Chichi Moyo, uthi ngemva kwalesi sehlakalo bakunanzelele ukuthi banengi omama labantwana beZimbabwe abahlala etshatshalazini lakulezi izitezi ezadelwa ngabaninizo inengi lazo ezingelamagetsi lamanzi. Uthi lokhu kwenza impilo ibe nzima ikakhulu ngesikhathi lesi esebusika. "Igroup le sayenzela ukuba njengabomama beZimbabwe abaseSouth Africa, sazane sibelobudlelwano obuhle, sincedane lapho esiyabe sidubeka khona, lokunceda labo abayabe besiza befuna uncedo lwethu, sibanceda ukubana izinto zibahambele kuhle, zibahambele kangcono. Elinye ilunga leli inhlanganiso ezibiza Zimbabwe Women with a Vision, uNkosazana Blessing Moyo, uthi inhloso yikusiza yiloba nguphi umama kumbe umtnwana odinga usizo kungelabandlululo. Uthi bafuna njalo ukuthi benelise lokusiza abakwele South Africa abahluphekayo. Uthi kuqula lalabo abatshelwe yisitezi abagoqela omama labantwana kunengi abakudinga ngesiphangiphangi njengoba kuyinhlekelele ebehlele bengalindele. Uhulumende weSouth Africa ulohlelo lokuholisa imali yeqolo kubomama abalabantwana kodwa bengasebenzi futhi bengendanga. Kodwa-ke abeZimbabwe abalutholi lolusizo ngoba bengayisizo zizalwane zakuleli. Inengi laboke baphila ngokucela labantwababo ezitaladeni. Nxa sekubuya ekuhlaleni bacina behlala ezitezi ezatshiywa ngabaninizo lapho uthola khona phose belitshumi endlini eyodwa kwezinye indayo kusetshenziswe amabhokisi ukwehlukaniselana indawo zokulala. Isizalwane seZimbabwe unkosazana Thabi Gumbo uthi lolu luhlelo oluhle kakhulu ngoba ukusilela kwemisebenzi kweleSouth Africa sekwenze kwanda inani labantwaba beZimbabwe abangasafundiyo inengi labo othola sebencedisana labonina ukucela usizo emigwaqweni. Inhlanganisole ngeyesibili eyeZimbabwe ukubunjwa kweleSouth Africa ngenjongo yokusiza abesifazana labantwana. Ngenyanga ephelileyo kwethulwe ngokusemthethweni eyeZim Imbokodo yona ehlose kakhulu ukulwela amalungelo abesifazana kanye lokuxhasa labo abafuna ukusungula amabhizimusi.